12.4.2022
SK
Úradný vestník Európskej únie
L 114/51
(15)
Komisia 1. apríla 2022 poznamenala, že FATA neuviedol, ako sa od neho požadovalo v liste Komisie zaslanom FATA 21. marca 2022, svoj zámer využiť právo na obhajobu, ako sa stanovuje v nariadení (ES) č. 2111/2005.
(16)
Výbor EÚ pre leteckú bezpečnosť sa 5. apríla 2022 stretol, aby rokoval o situácii v oblasti bezpečnosti leteckých dopravcov, ktorí získali osvedčenie od FATA, ako aj o schopnosti FATA dodržiavať medzinárodné normy bezpečnosti letectva.
Výbor EÚ pre leteckú bezpečnosť skonštatoval porušenia Chicagskeho dohovoru uvedené v odôvodneniach 6 a 7, ako aj porušenie platných medzinárodných noriem bezpečnosti civilného letectva uvedených v odôvodnení 10.
Takisto skonštatoval, že FATA nie je ochotný spolupracovať s Komisiou a členskými štátmi EÚ v otázke schopnosti FATA a leteckých dopravcov, ktorým udelil osvedčenie, s cieľom zabezpečiť zachovanie letovej spôsobilosti a prevádzkovú bezpečnosť flotily leteckých dopravcov vrátane lietadiel uvedených v odôvodneniach 4 a 5.
(17)
Ďalšie úvahy boli venované aj následnému vplyvu reštriktívnych opatrení vyplývajúcich z nariadenia Rady (EÚ) 2022/328 (5), ktorým sa mení nariadenie (EÚ) č. 833/2014, a najmä krátkodobému prevádzkovému vplyvu len obmedzeného prístupu k aktualizáciám navigačných databáz a databáz systému signalizácie nebezpečnej blízkosti zeme, čím sa vážne zhoršila schopnosť bezpečnej navigácie lietadiel prevádzkovaných leteckými dopravcami, ktorí získali osvedčenie od FATA.
(18)
Vzala sa na vedomie skutočnosť, že v dôsledku platných reštriktívnych opatrení sa obmedzila inžinierska a technická podpora leteckých dopravcov, ktorí získali osvedčenie od FATA.
Okrem toho táto nedostatočná inžinierska a technická podpora v spojení so zvýšenou činnosťou dohľadu vyplývajúcou z doplnenia značného počtu nových lietadiel do ruského registra zvýši pracovné zaťaženie FATA a potrebu odborných znalostí, čo pravdepodobne nebude možné okamžite dosiahnuť, na jednej strane vzhľadom na podmienky dohody podľa článku 83a, za ktorých sa takáto činnosť doteraz v Rusku vykonávala, a na druhej strane vzhľadom na dôsledky uplatniteľných reštriktívnych opatrení.
(19)
Vzhľadom na uvedené porušenia a neochotu spolupracovať s Komisiou a členskými štátmi EÚ riešením konkrétnych bodov a obáv, ktoré Komisia vyjadrila vo svojom liste z 21. marca 2022, Komisia a Výbor EÚ pre leteckú bezpečnosť dospeli v súlade so spoločnými kritériami stanovenými v prílohe k nariadeniu (ES) č. 2111/2005, najmä vrátane tretieho kritéria, k záveru, že neexistuje dôkaz o tom, že FATA je schopný plniť svoje povinnosti podľa Chicagskeho dohovoru a noriem uvedených v prílohách k nemu, pokiaľ ide o leteckých dopravcov, ktorí získali osvedčenie od FATA, prevádzkujúcich lietadlá uvedené v odôvodneniach 4 a 5.
(20)
Okrem toho v súlade so spoločnými kritériami stanovenými v prílohe k nariadeniu (ES) č. 2111/2005, a najmä s prvým kritériom, leteckí dopravcovia, ktorí získali osvedčenie od FATA a ktorí prevádzkovali jedno alebo viacero lietadiel uvedených v odôvodneniach 4 a 5, preukázali vážne bezpečnostné nedostatky, keďže umožnili, aby sa letová prevádzka uskutočňovala v rozpore s príslušnými medzinárodnými bezpečnostnými normami uplatniteľnými na obchodnú leteckú dopravu.
(21)
V súlade so spoločnými kritériami stanovenými v prílohe k nariadeniu (ES) č. 2111/2005 Komisia konštatuje, že zoznam leteckých dopravcov, ktorí podliehajú zákazu vykonávania leteckej dopravy v rámci Únie, stanovený v prílohe A k nariadeniu (ES) č. 474/2006, by sa mal zmeniť tak, aby doň boli zahrnutí všetci leteckí dopravcovia s osvedčením v Rusku, ktorí prevádzkujú lietadlá uvedené v odôvodneniach 4 a 5.
(22)
Členské štáty by mali naďalej overovať, či leteckí dopravcovia, ktorí získali osvedčenie od úradu FATA, skutočne dodržiavajú príslušné medzinárodné bezpečnostné normy, a to prioritným vykonávaním inšpekcií na odbavovacej ploche v prípade uvedených leteckých dopravcov v súlade s nariadením Komisie (EÚ) č. 965/2012 (6).
(5) Nariadenie Rady (EÚ) 2022/328 z 25. februára 2022, ktorým sa mení nariadenie (EÚ) č. 833/2014 o reštriktívnych opatreniach s ohľadom na konanie Ruska, ktorým destabilizuje situáciu na Ukrajine (Ú. v.
EÚ L 49, 25.2.2022, s. 1).
(6) Nariadenie Komisie (EÚ) č. 965/2012 z 5. októbra 2012, ktorým sa ustanovujú technické požiadavky a administratívne postupy týkajúce sa leteckej prevádzky podľa nariadenia Európskeho parlamentu a Rady (ES) č. 216/2008 (Ú. v.
EÚ L 296, 25.10.2012, s. 1).